ועדת הכספים, כנסת 22, פרוטוקול מספר 53, 2020-02-25 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מבקש להעלות את העניין של הפיצויים לתושבי עוטף עזה שפקעו ב-31 לדצמבר.

משה גפני: מכיוון שהם פקעו, צריך לקרות אחד מהשניים: או שמעבירים אלינו את המשך התקנות החדשות בעקבות זה שהיום זה לא בתוקף, או שמחילים על זה את סעיף 38.

משה גפני: סעיף 38 הוא הדבר הנכון ביותר לעשות.

משה גפני: ברגע שמשהו פוקע בתקופת בחירות ומתקשים להעביר משהו חדש, סעיף 38 מאפשר להמשיך אותו - עד מתי, שגית?

שגית אפיק: עד יוני.

משה ארבל: אבל לא צריך לאשר את זה בוועדה.

משה גפני: לא צריך בוועדה.

שגית אפיק: סעיף 38 אומר שהוראת שעה שפקעה בתקופת בחירות מוארכת אוטומטית ברגע שניתנת חוות דעת של משרד המשפטים שאכן מדובר בהוראת שעה שפקעה.

שגית אפיק: נכון לעכשיו, למרות שיחות של רשות המסים עם משרד המשפטים, משרד המשפטים לא מקבל את העמדה שחל כאן סעיף 38.

שגית אפיק: אני לא יודעת אם זאת עמדה סופית שלהם.

שגית אפיק: אני חושבת ש-38 נכון יותר.

דוד ביטן: בואו נסיים את זה.

משה גפני: משרד המשפטים לא פה.

משה גפני: הוא לא הוזמן לדיונים?

טמיר כהן: הוא הוזמן לכל הדיונים.

שגית אפיק: רשות המיסים מעוניינת וחושבת שנכון להאריך, בין אם בתקנות, בין אם בסעיף 38.

דוד ביטן: גפני, לא צריך יותר מידי דיבורים, בוא נסיים עם זה.

איתי טמקין: יש החלטת ממשלה בתוקף.

איתי טמקין: היא אמנם לא הביאה תקנות, אבל היא אישרה את ההחלטה.

איתי טמקין: .

משה גפני: זאת קצת חוצפה שכשפוקע המועד של הפיצויים אנחנו הם אלה שמבקשים להביא תקנות.

משה גפני: אם הייתם מביאים, היינו מאשרים את זה - אבל כלום.

איתי טמקין: תבדוק את זה פה שלומית.

איתי טמקין: אני חושב שיש החלטת ממשלה - צריך לתרגם את זה בסוף לתקנות – להאריך את זה ל-2019 ול-2020.

שגית אפיק: אגב, אם יש החלטת ממשלה כזאת, הרבה יותר קל להחיל את 38 ולתת את זה אוטומטית עד יוני.

שגית אפיק: כשתהיה ועדה קבועה, אפשר יהיה לקיים את הדיון.

משה גפני: אם המציאות היא כזאת שבה יש החלטת ממשלה, שאפשר לפתור את הבעיה בדרך הזאת, זה בסדר.

איתי טמקין: צריך בכל מקרה איזה הליך פורמאלי נוסף, זה לא מספיק.

משה גפני: אז תביאו.

משה גפני: למה לא הבאתם עד היום?

איתי טמקין: אני לא מכיר את הנושא.

איתי טמקין: צריך לשאול את משרד המשפטים למה זה לא הגיע.

מיקי לוי: אנחנו לא שואלים את משרד המשפטים בעניין הזה כי יש את 38.

מיקי לוי: אני לא מבין למה אני צריך את האישור שלהם.

משה ארבל: היועצת המשפטית אומרת ש-38, לפי דעת משרד המשפטים - -

דוד ביטן: היא אומרת שאין בעיה.

דוד ביטן: גפני, תעשה הצבעה על סעיף 38.

משה גפני: על סעיף 38 לא עושים הצבעה.

משה גפני: סעיף 38 אומר שמאריכים את זה באופן אוטומטי ברגע שהמועד נופל בתקופת בחירות.

משה גפני: רק אם הם יביאו תקנות יהיה צריך הצבעה.

דוד ביטן: אז בשביל מה אתה מעלה את זה אם אין הצבעה?

משה גפני: מה לעשות, לשבת מהצד - - ?

דוד ביטן: אם תעשה הצבעה נאשר את זה.

דוד ביטן: אני לא מבין מה הבעיה.

משה גפני: רבותיי, אין לנו סמכות בעניין הזה, אבל מכיוון שביקשתם שנצביע על העניין הזה, אנחנו נצביע על העניין הזה.

משה גפני: אנחנו רוצים שיחול סעיף 38 על הנושא של הפיצויים לתושבי עוטף עזה.

משה גפני: משרד המשפטים, ככה מנהלים מדינה?

משה גפני: מי בעד זה שסעיף 38 יחול, מי נגד, מי נמנע?

משה גפני: אושר.

משה ארבל: היה כדאי שמשרד המשפטים יכבד את הוועדה ויגיע במקרים כאלה.

משה גפני: הוא לא הוזמן.

משה גפני: זה לא על סדר היום.

מיקי לוי: לא יכול להיות שאנשים לא יקבלו כסף, לא יקבלו פיצוי.

מיקי לוי: מה הם אשמים שזה הסתיים כשאין ממשלה?

משה גפני: אם הם היו מביאים תקנות חדשות ב-1 בינואר, לא הייתי מביא את זה לפה?

משה גפני: ועדת ההסכמות לא הייתה נותנת?

משה גפני: מה בדיוק הבעיה?

משה גפני: אנחנו עומדים ומבקשים - אנחנו לא מקבלים.

משה גפני: איתי, אני מבקש ממך, אפילו שאתה לא עוסק במישרין בעניין הזה, לדבר עם משרד המשפטים.

שגית אפיק: אם מחליטים להביא תקנות, גם שר האוצר יכול להביא אותן בקרוב.

איתי טמקין: בתור נציג הממשלה בדיון - -

משה גפני: אני מבטיח שבמידה ותביאו תקנות - אני מעריך שמשרד האוצר ורשות המיסים עסקו בעניין הזה - אני אפנה מיד לוועדת ההסכמות על מנת לקיים דיון קצר מאוד ולאשר את זה, זאת על אף שאמרנו שסעיף 38 יכול לחול כאן.

משה גפני: האם יש הצעה לסדר?

מיקי לוי: העניין הזה של משרד משפטים הובא לידיעתי.

מיקי לוי: רציתי לדבר על סעיף 38, על כך שאי אפשר להשאיר את יישובי עוטף עזה.

מיקי לוי: אדוני היושב-ראש, פתחת בעניין הזה.

מיקי לוי: כולנו תמימי דעים בנושא הזה, זה נושא חוצה מפלגות, ראינו את ההצבעה.

מיקי לוי: חייבים לתת תשומת לב לעניין.

דוד ביטן: גפני, לקחת לו את ההצעה לסדר.

מיקי לוי: לא משנה, זה בסדר גמור.

משה גפני: אם הייתי יודע, הייתי נותן לך.

מיקי לוי: אני מכבד את יושב הראש.

מיקי לוי: העיקר התוצאה, לא חשוב מי אומר אותה.

משה גפני: אני מודה לך שגם אתה מעלה את העניין הזה.

משה גפני: הצעת ועדת הבחירות המרכזית לתוספת תקציב לביצוע הבחירות לכנסת ה-23 ולמהלך כל שנת 2020.

משה גפני: צריך לאשר את התוספת לתקציב ועדת הבחירות היות ואנחנו עומדים ערב בחירות.

משה גפני: עצוב מאוד המצב שבו אנחנו צריכים להוסיף כסף לבחירות.

משה גפני: מכיוון שהחליטו על בחירות, אין ברירה, צריך לאשר את זה.

משה גפני: דיברתי עם אורלי עדס בטלפון על העניין של לאשר היום, 5 ימים לפני בחירות, תקציב שוטף של ועדת הבחירות, ועל כך שתהיה על זה ביקורת ציבורית.

משה גפני: הביקורת הציבורית תהיה על כך שכשאנחנו מנסים להעביר דברים עם משרד האוצר, עם החשב הכללי, דברים שהם חיוניים ממש לתפקוד המדינה, בעיקר בשכבות החלשות, נוער בסיכון, ילדים - אולי בכמה מהדברים קיבלנו אישור וקיבלנו תקציב, אבל ברוב הדברים שעומדים על סדר היום לא קיבלנו תקציב, לא אישרו.

משה גפני: אורלי, תצטרכי להסביר את העניין של התקציב למהלך כל שנת 2020.

משה גפני: אני הייתי מעדיף שנאשר רק את תקציב הבחירות, ושתבואו לכאן בעוד חודש, אחרי הבחירות.

משה גפני: אורלי, תסבירי, הבמה לרשותך.

משה גפני: יש לי עמדה מקצועית, לא מעבר לזה.

משה גפני: אני רק רואה את הביקורת.

משה גפני: מה יגידו כולם?

משה גפני: יגידו – לא אישרתם לשום דבר, אבל תקציב הבחירות אצלכם זה דבר מקודש, אתם מאשרים את הכל.

משה גפני: אם זה תקציב הבחירות עצמו, זה ברור, זה מובן מאליו, אין מה לעשות, לא אנחנו החלטנו, לא אני רציתי את הבחירות.

אורלי עדס: גם לא אנחנו.

משה גפני: אני לא רוצה להאשים את מי שצריך להאשים בבחירות האלו, כל אחד מבין לבד.

משה גפני: ברגע שיש בחירות, התפקיד שלכם, של ועדת הבחירות, זה שיהיה תקציב כדי לבצע את הבחירות האלו.

משה גפני: עם התקציב השוטף אני חושב שהיה כדאי לחכות.

דוד ביטן: אז למה אישרת תקציב למבקר המדינה?

משה גפני: זה לא אותו דבר.

דוד ביטן: הרי התקציב של ועדת הבחירות מאושר פה.

משה גפני: אז מה?

משה גפני: 5 ימים לפני בחירות?

משה גפני: שתדע, אין לי עניין לכאן או לכאן.

שגית אפיק: התקציב של המבקר הגיע לכאן בדצמבר, וכך גם התקציב של הרשות לניירות ערך.

שגית אפיק: בחודש דצמבר, לפני תחילת שנת הכספים, הוספנו תוספת תקציבית לוועדת הבחירות.

שגית אפיק: הם לא העלו במהלך הדיון שנערך בדצמבר את העניין של תקציב 2020.

אורלי עדס: אנחנו זהים למשרד מבקר המדינה בעניין חוסר התלות של הוועדה ברשות המבצעת, לכן סעיף 34 אומר שוועדת הכספים של הכנסת תאשר את תקציב ועדת הבחירות על בסיס הצעת ועדת הבחירות.

אורלי עדס: מאשרים את זה בנפרד מתקציב המדינה, כדי שוועדת הבחירות בכל עת, בין אם זה בתקופת בחירות, בין אם זה יומיים אחרי הבחירות, לא תהיה תלויה ברשות המבצעת.

אורלי עדס: ב-11 במרץ נצטרך להתחיל בהיערכות לבחירות הבאות.

אורלי עדס: אם אין לנו תקציב שוטף, לא תהיה לנו יכולת להמשיך את הפעילות שלנו.

אורלי עדס: ברגע שנכנסנו לתקופת בחירות נחקק חוק הוראות מיוחדות - הוא נתן כמה הקלות כדי שוועדת הבחירות תוכל להיערך.

אורלי עדס: סעיף 9 קבע שהתקציב שיועמד לרשות ועדת הבחירות לביצוע הבחירות לכנסת ה-23 יהיה זהה לתקציב שהיה בבחירות לכנסת ה-22.

אורלי עדס: הדבר השני שנאמר שם - שכל תוספת תקציבית תעבור את הוועדה בהליך הרגיל.

אורלי עדס: הדבר הזה לא הגיע לוועדת הכספים.

אורלי עדס: היה דיון בוועדת חוקה לגבי הוראת החוק.

אורלי עדס: ברגע שהחוק של הוראות מיוחדות, שכלל הוראות שונות כולל התקציב, עבר, הועמד לרשות ועדת הבחירות התקציב שעמד לרשות הוועדה בבחירות לכנסת ה-22 - 335 מיליון שקל לערך.

אורלי עדס: למה לא הגענו לכאן?

אורלי עדס: אני מודה ומתוודה, העובדה שתקופת הבחירות התקצרה גרמה לנו לכך שפשוט נתנו את כל מרצנו להקמת הוועדה.

אורלי עדס: אנחנו מרגישים בכל רגע נתון את המחסור בימי עבודה.

אורלי עדס: התמודדנו עם דברים ולכן התעכבנו בהגשה.

אורלי עדס: כבר בוועדת חוקה הודענו שאנחנו יודעים שתידרש לנו תוספת, אמרנו את זה.

אורלי עדס: עכשיו לגבי התוספת.

אורלי עדס: כשגיבשנו אותה היא הייתה הרבה יותר גדולה.

אורלי עדס: לשמחתי, וזה לצד העובדה שחבל שהתעכבנו עם זה, יכולנו לקצץ חלק מהדברים כשראינו את הדברים בפועל - הרבה דברים מבוססים על הערכות, יש הרבה חוסר ודאות בתקציב ועדת הבחירות - ולהתאים את זה.

משה גפני: אנחנו לא מתווכחים על זה.

משה גפני: אנחנו אישרנו את התוספת.

אוסאמה סעדי: מאשרים עכשיו עוד תוספת?

איתי טמקין: מאשרים עכשיו תוספת.

אורלי עדס: זו התוספת היחידה שתאשרו עכשיו.

משה גפני: אישרנו תוספת.

דין ליבנה: מה שאישרתם לא היה תקציב נוסף, זה היה העברה מסעיף לסעיף.

אורלי עדס: צריך לזכור, אין לנו אחד חלקי 12 כמו המשרדים האחרים.

משה גפני: את מה שביקשתם אישרנו.

אוסאמה סעדי: אורלי, מה תקציב הבחירות לכנסת ה-22 לעומת מה שמבוקש עכשיו?

אורלי עדס: התוספת עומדת בפניכם.

אורלי עדס: מבוקשים כ-66 מיליון שקל של תוספת.

אורלי עדס: הגידול נובע בשלושה מישורים עיקריים.

אורלי עדס: הדבר הראשון, גידול משמעותי של כ-21 מיליון שקל בכל תחום המחשוב בוועדת הבחירות, כולל הגנת הסייבר.

אורלי עדס: כללנו דברים למרות פרק הזמן הקצר שחלף בין הבחירות לכנסת ה-22 לכנסת ה-23, כשאני חייבת להודות שלא אנחנו הם אלה שביקשנו שלוש מערכות בחירות.

אורלי עדס: זה הוביל את הוועדה שמונה שנים קדימה מבחינת תהליכי העבודה והיכולת שהייתה לנו לעשות כל כך הרבה דברים ברצף כשכל כוח האדם עומד לרשותנו, לא רק הצוות הקטן הקבוע שצריך לתעדף דברים.

אורלי עדס: הכנסנו המון תהליכים ממוחשבים נוספים לתהליכי העבודה של הוועדה.

אורלי עדס: לכמעט כל החלטה שמתקבלת בוועדה יש משמעות על תהליך מחשובי כזה או אחר, לכן יש כאן גידול של כ-21 מיליון שקל.

אורלי עדס: הדבר השני נובע מפרויקטים שלא היו בבחירות לכנסת ה-22 וקורים עכשיו.

דוד ביטן: הם לא היו מתוקצבים.

אורלי עדס: או שלא תוקצבו בבחירות לכנסת ה-22 ונדרש לתקצב אותם.

אוסאמה סעדי: כמו מה?

אורלי עדס: כמו פרויקט מפקחי טוהר הבחירות.

אורלי עדס: הפרויקט הזה נולד בכנסת ה-22, שבועיים לפני יום הבחירות.

אורלי עדס: הוא לא תוקצב במקור של כנסת 22, לכן נדרש היה לתקצב אותו עכשיו.

משה ארבל: גם אני וגם חבר הכנסת דוד ביטן סגני יושבי ראש ועדת הבחירות, אנחנו אמורים להצביע בסוגיה.

שגית אפיק: רק תסבירי למה לא חל עליכם אחד חלקי 12.

איתי טמקין: זה יתרון שלא חל עליהם אחד חלקי 12.

איתי טמקין: אם היה חל עליהם אחד חלקי 12, מצבם היה חמור מאוד.

איתי טמקין: עצם זה שזה לא חל עליהם זה בונוס.

משה גפני: אורלי, מה את מבקשת מאיתנו?

משה גפני: את רוצה תוספת לתקציב?

אורלי עדס: המבוקש הוא תוספת תקציבית.

משה גפני: כמה את רוצה תוספת?

אורלי עדס: כדי לכסות חלק ניכר מהתוספות התקציביות שנדרשות לביצוע הבחירות הנוכחיות.

אורלי עדס: להרבה דברים בהחלטות שהתקבלו במסגרת ועדת הבחירות יש משמעויות תקציביות אדירות.

אורלי עדס: להחלטה להכניס מזכיר שני בכמעט 5,100 קלפיות לעומת 2,800 בבחירות קודמות יש השלכה כספית משמעותית של למעלה מחמישה, שישה מיליון שקל.

אורלי עדס: העובדה שמספר הקלפיות גדל ב-88 משליכה על כל סעיפי התקציב.

אורלי עדס: רק שכר מזכירים ב-88 קלפיות הוא שני מיליון שקל.

אורלי עדס: תוספת חברי ועדת קלפי - עוד כמה מיליונים.

אורלי עדס: כל זה משליך על כל סעיף בתקציב.

דוד ביטן: ו-5,000 מפקחים.

משה גפני: אני תומך בזה כי זה תקציב בחירות.

דוד ביטן: נתווכח על העניין השני.

אורלי עדס: יש עוד ועוד תוספות.

אורלי עדס: הכנסנו ציוד חדש לקלפיות.

אורלי עדס: עלות לכל קלפי בין הבחירות לכנסת ה-21 לכנסת ה-22, העלות לתחזק קלפי, להפעיל קלפי אחת, עלתה ב-3,000 שקל.

אורלי עדס: המשמעות של זה בתקציב הבחירות לכנסת ה-22 - 35 מיליון שקל.

אורלי עדס: אין לי את התחשיב המדויק בכמה עלתה עלות הקלפי הפעם, אבל היא שוב משמעותית.

דוד ביטן: גם השכר עלה ב-32%.

אורלי עדס: ציוד חדש, מזכירים נוספים - כל זה מוסיף עלויות.

אורלי עדס: המשמעות של השוטף היא שב-11 במרץ, יום לאחר הבחירות, ועדת הבחירות מתפרקת, היא חוזרת להיות הדבר הקטן שהיא בימי שגרה.

אורלי עדס: אנחנו גוף מאוד מאוד קטן בשוטף.

אורלי עדס: הגוף הזה מיד לאחר הבחירות, יום למחרת הבחירות, כשכולם ישכחו שזה קרה, צריך לסיים את מטלות הבחירות ולהתחיל את ההיערכות לבחירות הבאות, כשלאור השנה האחרונה אף אחד לא יודע מתי הן יכולות להיות - פעם חשבנו שזה כל ארבע שנים, פעם כל שלוש שנים, פעם כל שנה ושמונה, והפעם - שלוש מערכות בשנה.

אורלי עדס: אם לא תאשרו את התוספת התקציבית לא יהיה תקציב לממן את שכרם של עובדי ועדת הבחירות בשוטף יום אחרי הבחירות כדי שיוכלו להיערך לבחירות הבאות, לא יהיה תקציב כדי להמשיך את הפרויקטים שהתחלנו איתם במסגרת ההיערכות - אני לא יכולה לדעת הפרדה מדויקת של סכומים - כמו למשל מערכת מסוימת שפיתחנו אותה עכשיו לצורך התפעול של מבצע ספירת הקולות, שזו מערכת ממוחשבת שלא הייתה ובנינו אותה בקוצר זמן, עשינו משהו מאוד בסיסי.

אורלי עדס: אנחנו כבר יודעים שיום למחרת הבחירות צריך להמשיך ולפתח אותה.

אורלי עדס: מדובר בדברים שדורשים תקציב.

משה גפני: מה עם הקורונה?

אורלי עדס: היא לא כלולה פה.

אורלי עדס: כל ההשלכות שלה יבואו בהמשך.

משה גפני: מה אתם עושים בתוך מערכת הבחירות בנושא של הקורונה?

משה גפני: יש אנשים שנמצאים בבידוד שאנחנו לא רוצים למנוע מהם להצביע.

דוד ביטן: הסכום להתכונן לקורונה לא מופיע בתוספת.

אורלי עדס: לפני יומיים ניתן צו מנכ"ל משרד הבריאות.

אורלי עדס: היה תיקון בצו מנכ"ל משרד הבריאות, כיוון שבמקור הצו אסר על כל מי ששב ממדינות מסוימות לצאת מהבית במשך 14 יום.

אורלי עדס: התיקון בצו אומר שכל מי שנמצא בבידוד ואין לו תסמינים יוכל לצאת לצורך הצבעה.

אורלי עדס: ההנחיות הן שהוא לא ייסע בתחבורה ציבורית, שהוא יהיה ממוגן עם מסכה, ושהוא יימנע מחיכוך עם ציבור.

משה גפני: בקלפי הרגילה?

אורלי עדס: לא.

אורלי עדס: אנחנו מנסים לייצר איזה שהוא מערך של 12 עד 15 קלפיות בערים מרכזיות בכל הארץ.

אורלי עדס: המספר הזה של המבודדים משתנה מיום ליום.

אורלי עדס: בעקבות הקבוצה הקוריאנית נכנסו שלוש מאות ומשהו לבידוד.

אורלי עדס: מחר הם מסיימים את הבידוד, הם יורדים מהרשימה.

דוד ביטן: רובם צעירים.

אורלי עדס: יכול להיות שמחר תחזור איזו שהיא טיסה עם עוד אנשים שיצטרכו להיות בבידוד.

אחמד טיבי: איפה יהיו הקלפיות הייעודיות?

אורלי עדס: אנחנו רוצים לעשות את זה בערים מרכזיות, כדי לצמצם ככל הניתן את התנועה של אותם אנשים.

אורלי עדס: אי אפשר לעשות בכל המדינה.

אורלי עדס: זה יהיה באוהלים מכובדים.

אורלי עדס: עשינו מפרט לאוהל מיוחד, עם הפרדה בין חברי ועדת הקלפי לבין המצביעים.

מיכאל מלכיאלי: האם יש עובדים באותם אוהלים?

אורלי עדס: אילולא מנכ"ל מד"א לא היו לנו עובדים, לא הייתה אפשרות להזיז את התהליך הזה.

אורלי עדס: מנכ"ל מד"א נרתם אחרי שפניתי וביקשתי ממנו.

אורלי עדס: הוא מגייס לנו עובדים.

אורלי עדס: אף אחד לא מוכן לעבוד בקלפיות האלו.

מיכאל מלכיאלי: הוא עצמו מוכן לבוא לעבוד?

אורלי עדס: הוא מביא עובדי מד"א, הוא מעודד אותם לקחת חלק בעניין הזה.

אורלי עדס: נעשה נוהל הצבעה מאוד ברור - המבודדים ייכנסו עם כפפות, עם מסכות, ויהיו אמצעי מיגון לסדרנים.

משה גפני: זה מצריך תוספת תקציב?

אורלי עדס: אני מאוד מקווה שלא נגיע לעלויות מאוד כבדות - אנחנו מנסים לצמצם אותן - ושנוכל לצמצם בדברים אחרים על מנת לממן את זה.

משה גפני: אני ממליץ לחבריי להצביע בעד תוספת התקציב של ועדת הבחירות בבחירות עצמן.

משה גפני: למה אנחנו צריכים לדון עכשיו על השוטף?

משה גפני: למה אי אפשר לדון על זה בעוד חודשיים?

משה גפני: אם את השוטף אפשר להוריד מפה, אני בעד להצביע.

דוד ביטן: מה ההבדל בין זה ובין תקציב מבקר המדינה?

דוד ביטן: אתה לא מבין שזה אותו תהליך?

משה גפני: מבקר המדינה שלח את התקציב בזמן.

דוד ביטן: איזה תקציב ישלחו לך?

משה ארבל: הוועדה צריכה להיות מנותקת מרשויות אחרות.

משה גפני: אורלי, לגבי השוטף.

אורלי עדס: קודם כל, יום לאחר הבחירות לא נוכל להמשיך לפעול כי לא יהיה לנו תקציב להעסיק את העובדים ולעשות כל פעילות.

אורלי עדס: השוטף לא מתוקצב בתקציב של ה-335 מיליון שקל שאושר - הוא מתוקצב בתוספת.

אורלי עדס: מאוד יכול להיות שנצטרך לסגור את הדלתות של ועדת הבחירות, שנצטרך להתכנס רק כאשר ועדת הכספים תתכנס.

משה גפני: למה אתם לא יכולים לקבל אחד חלקי 12?

אורלי עדס: השכר של עובדי ועדת הבחירות לתקופה השוטפת לא מתוקצב פה - הוא מתוקצב בתוספת.

אורלי עדס: אם התקציב לא יאושר, המשמעות תהיה שוועדת הבחירות בהיערכות שלה לבחירות הבאות תצטרך להיות כפופה להחלטה כזו או אחרת של משרד האוצר, שזה בדיוק מה שהמחוקק רצה למנוע כשהוא קבע את הדרך לאישור התקציב של הוועדה.

משה גפני: למה לא אחד חלקי 12?

דין ליבנה: אחד חלקי 12 לחודשים הנותרים מתקציב השנה הקודמת ייתן לוועדה תקציב הרבה יותר גדול ממה שהיא צריכה.

דין ליבנה: בשנה שעברה היו שתי מערכות בחירות - זה קצת יותר כסף בשוטף.

דין ליבנה: אחד חלקי 12 הוא תקציב המדינה.

דין ליבנה: תקציב ועדת הבחירות הוא לא תקציב המדינה.

דין ליבנה: תקציב ועדת הבחירות הוא תקציב ייחודי שנקבע על ידי ועדת הכספים של הכנסת, או לפי החוק המיוחד הרלוונטי – פרוייקטלי או שוטף - ואוצר המדינה צריך להעמיד אותו מתוך התקציב.

דין ליבנה: ברגע שנגמר התקציב שאישרה ועדת הכספים או התקציב שאושר לפי חוק, אין יותר כסף, אסור לוועדה להוציא שקל - החשבת תגיד: אין ארנונה, אין חוזים, אין שכר.

דין ליבנה: הכסף הוא לא בתוך תקציב המדינה שאגף התקציבים יכול לעשות העברה תקציבית מסעיף לסעיף.

דין ליבנה: גם אם אגף התקציבים יעביר תקציב לתקנה התקציבית שממנה הוא מתקצב את ועדת הבחירות, לוועדת הבחירות אסור לפי חוק להוציא אותו כי ועדת הכספים לא אישרה לה להוציא אותו.

אוסאמה סעדי: לאיזה חודש מאשרים את השוטף?

אורלי עדס: להמשך שנת 2020.

משה גפני: עד דצמבר 2020.

אורלי עדס: גם בבחירות שהיו באפריל אישרתם את זה יחד.

שגית אפיק: האם מ-1 בינואר העובדים הקבועים בוועדת הבחירות מקבלים שכר מתוך תקציב הבחירות?

אורלי עדס: נכון.

שגית אפיק: זה שכר גבוה יותר מהשכר השוטף שלכם?

אורלי עדס: השכר מתוקצב במסגרת התקנים של הבחירות – הוא הרבה יותר גדול.

אורלי עדס: למחרת הבחירות יש צוות קבוע שהשכר שלו לא נכנס כאן, מה שאומר שאין שכר לשלם.

אורלי עדס: יש לנו מרכז לוגיסטי בשוהם שהתחזוקה שלו עולה כסף – יש דמי שכירות למינהל לדיור, ארנונה.

אורלי עדס: מה נעשה?

אורלי עדס: לא נשלם?

משה גפני: מה תגיד לאלה שאתה לא מאשר להם תקציב לילדים בסיכון?

שגית אפיק: לוועדת הבחירות יש בסיס תקציב.

שגית אפיק: איתי, אין להם בסיס תקציב?

איתי טמקין: יש בסיס תקציב.

איתי טמקין: כמו שציינה אורלי וציין דין, יש שלושה גופים מרכזיים שאין לנו סמכות לגבי קביעת גובה התקציב שלהם, הסמכות היא של הכנסת, וזה מבקר המדינה, הכנסת עצמה, ועדת הבחירות המרכזית.

איתי טמקין: מסיבות הגיוניות אין לממשלה סמכות להתערב בתקציב.

איתי טמקין: אני רק יכול לבוא לפה ולתת את חוות דעתי.

משה גפני: אין לכם גם סמכות בתקציב בנק ישראל.

איתי טמקין: בנק ישראל הוא לא חלק מתקציב המדינה, בניגוד לשלושת הגופים האחרים.

שגית אפיק: שלושתם נכללים בתקציב המדינה.

איתי טמקין: למה בכל זאת זה מעניין אותנו?

איתי טמקין: כי תקציב המדינה מוגבל בחקיקה.

איתי טמקין: אמנם אנחנו לא שולטים בכל גידול תקציבי באחד מהגופים האלה, אבל אם יש גידול, אנחנו צריכים לפגוע בתקציב אחר בשביל לממן אותו.

איתי טמקין: אם בתחזיות שלנו הנחנו שהתקציב של ועדת הבחירות יהיה בבסיס 19 מיליון שקל, כאשר לפי המכתב שאתמול יצא מהלשכה המשפטית של הוועדה הגידול צפוי לעלות מ-19 ל-25 מיליון שקל, המשמעות היא שאני מכניס עכשיו מספר חדש למערכת שצריך לממן אותו בארוך טווח.

שגית אפיק: למה הסתמכתם על 19 מיליון?

איתי טמקין: כי 19 זה המספר האחרון שהיה בבסיס התקציב שלהם בשנה האחרונה שלא היו בה בחירות.

משה גפני: בשוטף.

דין ליבנה: רק שמאז היו שינויים בפעילות הוועדה.

אורלי עדס: לא שאלו אותנו מה הפעילות המתוכננת.

משה גפני: אתם לא בנים יחידים בעניין הזה.

משה גפני: את חושבת שהם שואלים את המשרדים האחרים?

שגית אפיק: ליתר המשרדים הורדנו - הורדנו למבקר, הורדנו לרשות ניירות ערך בשוטף.

משה גפני: הם לא שואלים אף אחד, לא משנה מה המעמד החוקי של אותו גוף שהם הורידו לו.

אורלי עדס: תכנית העבודה אצלנו מתפרסת בדרך כלל על פני שלוש שנים.

אורלי עדס: להסתמך על 2018 שתייצג את 2020 – זה לא מייצג בכלל.

איתי טמקין: הביצוע התקציבי בבחירות שנערכו באפריל שנה שעברה היה 267 מיליון שקל, כאשר התקציב שהוגש לכם עמד על 283.

איתי טמקין: בבחירות האלו מבוקש תקציב של 402 מיליון שקל.

איתי טמקין: אם מסתכלים לעומת התקציב שהוגש באפריל, מדובר בגידול של 42%.

איתי טמקין: אם מסתכלים לעומת ביצוע, מדובר בגידול של מעל 50%.

איתי טמקין: להוסיף 5,000 מפקחים עולה כסף, להגדיל את תקציב העובדים ב-32% עולה כסף.

איתי טמקין: בהרבה דברים יש צרכים, למשל סל התרופות, אבל בסוף עושים תעדוף ומתכנסים למספר.

דוד ביטן: לא בנושא הזה.

איתי טמקין: אתם תחליטו.

איתי טמקין: יכולנו גם לקיים את הבחירות האלה ב-800 מיליון שקל.

איתי טמקין: אני רק מייעץ פה.

משה ארבל: יש ערכים שמשלמים עליהם כסף.

משה ארבל: טוהר בחירות זה דבר שמשלמים עליו כסף.

משה ארבל: ועדת הבחירות לא צריכה להתחנן בפני הממשלה על טוהר בחירות, היא צריכה בשביל זה להיות עצמאית לחלוטין.

דוד ביטן: אתה לא יכול לעשות כאן תעדוף.

דוד ביטן: איזה תעדוף אתה עושה כאן?

משה גפני: רק אלה מהחינוך המיוחד צריכים לעמוד ולהתחנן בפני הממשלה כדי שיתנו להם כסף?

משה גפני: אני עומד ומתחנן אבל לא מקבל.

דוד ביטן: מה הקשר?

משה גפני: אני לא מתווכח על תקציב הבחירות, אני מדבר על זה שאנחנו צריכים לאשר עכשיו עד דצמבר 2020.

דוד ביטן: ועדת הבחירות החליטה לעשות מלחמה בדברים מסוימים.

דוד ביטן: הנושא של טוהר הבחירות ונושאים נוספים עולים כסף.

דוד ביטן: הוועדה גם פועלת על פי צווים שיפוטיים.

דוד ביטן: יש החלטה של מלצר, פסק דין שאומר שצריך לעשות את הדברים האלה, לכן עשו את זה בבחירות הקודמות גם בלי שהיה תקציב לזה - רק לאחר מכן התארגנו באיזו שהיא צורה.

דוד ביטן: מה שאיתי אומר לא רלוונטי בכלל.

דוד ביטן: הוא רוצה לקבוע לנו מה אנחנו נעשה במסגרת הטיפול שלנו בוועדה?

דוד ביטן: מה יש פה לתעדף?

דוד ביטן: במקום 5,000 פקחים ניקח 1,000 פקחים, זה התעדוף שלך?

דוד ביטן: אם יכולתי לקחת 10,000 פקחים, הייתי לוקח 10,000 פקחים.

דוד ביטן: לגבי הילדים בסיכון, ברור שאנחנו בעד.

דוד ביטן: זה שלא תאשר עכשיו את התקציב עדיין לא ייתן לך תקציב לילדים בסיכון, אתה יודע את זה.

משה גפני: לא זה מה שאמרתי.

משה גפני: אני לא מתווכח על התקציב של ועדת הבחירות.

משה גפני: אני מסכים שמשרד האוצר לא צריך להתערב בנושא של הבחירות.

משה גפני: אם ועדת הבחירות המרכזית החליטה לעשות פעולה א', משרד האוצר לא צריך להתערב בזה.

משה גפני: השאלה שלי היא על השוטף, על הרגיל.

דוד ביטן: אני מדבר על השוטף.

דין ליבנה: משפטית, נצטרך להוריד מהבחירות בשביל לשלם את השוטף.

איתי טמקין: כחלק מהבקשה שמובאת בפניכם, רק להעיר את תשומת לבכם, מבוקשת תוספת של שבעה תקנים קבועים.

משה גפני: אתה מדבר על דברים שהם לא רלוונטיים מבחינתי.

משה גפני: אם אתה מדבר על תקציב הבחירות, זה לא רלוונטי מבחינתי.

איתי טמקין: דיברתי על התקציב הקבוע.

משה גפני: אותי מעניין התקציב השוטף.

משה גפני: צודק חבר הכנסת דוד ביטן כשהוא אומר שמשרד האוצר לא צריך להתערב בפעולות שעושים בוועדת הבחירות המרכזית בבחירות, בתקציב שנוגע לבחירות.

דוד ביטן: צצו ועלו הרבה עניינים שקשורים למחשוב שכל המפלגות ביקשו לשדרג.

דוד ביטן: עלה גם כל העניין של הסייבר, הגנה על סייבר, שזה ארבעה תקנים מתוך שבעה תקנים - זה דבר קבוע.

מיקי לוי: סייבר ומחשוב זה לתמיד.

דוד ביטן: נציג משרד האוצר דיבר על תוספת תקנים.

דוד ביטן: חצי מתוספת התקנים זה למחשוב וסייבר - אלה דברים שהם צריכים לעשות ממילא.

דוד ביטן: אני לא יודע מה הם התקנים האחרים.

דוד ביטן: אולי תגידו מה הם התקנים האחרים.

איתי טמקין: התקנים האחרים הם סגן יועץ משפטי, ממונה רכש ופרויקטים, נהג ועוזר בכיר ללשכה.

איתי טמקין: התקציב השוטף שהוגש בזמנו, הוגש על 19 מיליון.

איתי טמקין: בתקציב שהוגש בפניכם לא נעשתה הפרדה בין מה ששייך לבחירות לבין מה ששייך לשוטף הקבוע.

איתי טמקין: בשיחה שקיימתי עם אורלי, ובשיחה שהלשכה המשפטית קיימה עם אורלי, היא הסבירה שקשה מסיבות טכניות לבצע את ההפרדה.

איתי טמקין: היא ציינה שמדובר ב-25 מיליון שקל לשוטף שיישארו איתנו גם אחרי שייגמרו הבחירות.

איתי טמקין: הגידול הוא מ-19 ל-25.

איתי טמקין: הגידול הזה הוא בין היתר כדי לממן את אותן משרות.

אורלי עדס: גם כשמדובר בתקציב השוטף, מדובר בהתערבות בעבודת הוועדה בבחירות, כי המשמעות של השוטף היא הכנות לבחירות הבאות.

אורלי עדס: אם מתעדפים ומפחיתים פה סכומים, בעצם אומרים לי: תורידי פרויקטים, אל תפתחי מערכת x כדי לשדרג את פעילות הוועדה לבחירות, תעשי את זה בעוד שבע שנים.

אורלי עדס: במהות שלנו אנחנו גוף שגם בימי שגרה עושים בחירות.

אורלי עדס: כל העשייה שלנו קשורה רק בבחירות, לא בשום דבר אחר.

אורלי עדס: הכל הוא סביב אותו יום של בחירות - היו לנו שלושה כאלה בשנה האחרונה.

משה גפני: החוק אומר שצריך לאשר את התקציב שלכם, גם את תקציב הבחירות וגם את התקציב השוטף.

משה גפני: אנחנו לא מתערבים בעבודה שלכם בשוטף, אתם יכולים לעשות מה שאתם רוצים.

דוד ביטן: בשביל זה יש נציגים בוועדה.

משה גפני: אז למה מביאים את זה לאישורנו?

משה גפני: תאשרו את זה אתם, למה אני צריך להיות בעניין הזה?

דוד ביטן: ברור שצריכה להיות ביקורת ציבורית של הוועדה, אין ויכוח על זה.

משה גפני: אני לא יכול לדבר על מה צריך מבחינת תוספת בשוטף?

אורלי עדס: לא התכוונתי לוועדה, התכוונתי לאוצר.

דין ליבנה: ועדת הכספים מקבלת דין וחשבון מלא מהוועדה.

אורלי עדס: לעניין הפער בין 19 מיליון ל-25 מיליון, האוצר היה צריך לבדוק עם ועדת הבחירות מה מתוכנן בשנים הבאות כדי שיוכל לתקצב את זה ולהעריך את הערכות.

אורלי עדס: מה שהיה ב-2018 בכלל לא רלוונטי.

אורלי עדס: מבחינת חיי מחזור של בחירות עברנו שמונה שנים קדימה - זה כאילו אנחנו בתקציב של עוד שמונה שנים מבחינת ההתפתחות של הוועדה בתהליכים.

אורלי עדס: המשמעות של התפתחות הוועדה בתהליכים היא כסף.

משה גפני: הפסקה של חמש דקות.

משה גפני: אני מחדש את הישיבה.

משה גפני: אנחנו, חברי הוועדה, התייעצנו.

משה גפני: אני מציע את מה שכולם אמרו בהתייעצות.

משה גפני: אני מציע שנאשר את תקציב הבחירות של עכשיו, ונאשר את התקציב השוטף עד יולי.

מיקי לוי: זה לא יפגע בך, אורלי.

דוד ביטן: זה כולל את עניין המחשוב.

משה גפני: זה כולל.

משה גפני: אורלי, אנחנו לא מתווכחים על הפרטים.

משה גפני: ביולי תצטרכו לבוא לכאן עוד הפעם.

אורלי עדס: אני לא יכולה לעשות הבחנה בתקציב השוטף.

מיקי לוי: תחלקי את התוספת לחודשים.

אורלי עדס: יש דברים שניתן לעשות בהם הבחנה - שכר של עובד לעוד שבעה חודשים אני יודעת לומר, אבל פרוייקטלית אני לא יודעת להבחין.

משה גפני: מה למשל?

דין ליבנה: אנחנו צריכים לחתום עכשיו על חוזה לפיתוח מערכת מחשוב שתשרת את הסיעות בצורה מסוימת.

דין ליבנה: החוזה הוא על סכום מסוים, על x מיליונים של שקלים.

דין ליבנה: פיתוח לוקח זמן.

שגית אפיק: כמה חוזים יש?

אורלי עדס: אנחנו לא נחתום שום חוזה עד יוני, אנחנו לא נתחייב לכלום.

אורלי עדס: המשמעות היא לשתק את הוועדה עד יוני.

משה גפני: למה?

אורלי עדס: כי אני לא יכולה להתחייב לספקים.

אורלי עדס: אתם עושים כאן דבר שלא היה מעולם.

משה גפני: מה לא היה מעולם?

משה גפני: מה עושים משרדי הממשלה האחרים?

משה גפני: מה עושה משרד החינוך?

משה גפני: מה עושה משרד הרווחה?

משה גפני: אין להם תקציבים, אין להם כלום.

אורלי עדס: גם בבחירות שהיו בחודש אפריל 2019 אושר התקציב לכל שנת 2019.

דוד ביטן: אנחנו מאשרים את הפרויקטים של המחשוב ב-21 מיליון שקלים - רק את התקציב השוטף מאשרים עד יולי.

משה גפני: אנחנו מאשרים את הפרויקטים האלה.

משה גפני: הטענה של אורלי הייתה טענה נכונה.

משה גפני: הטענה של "אנחנו לא נמצאים בתוך תקציב המדינה, אנחנו מפסיקים להוציא שקל אחרי שנגמרות הבחירות" יורדת, כי אנחנו מאשרים את השוטף עד יולי.

משה גפני: כל המדינה נמצאת היום במצב שבדברים הכי חיוניים לא יודעים מה עושים.

משה גפני: אנחנו מציעים שעד יולי - חוץ מהפרויקטים האלה שאותם אנחנו מאשרים - יש לכם כסף בשוטף.

משה גפני: אחרי הבחירות שיהיו בעוד חמישה ימים נדע לאיזה כיוון אנחנו הולכים - בוודאי עד יולי יהיה ברור - כאשר ביולי אתם מגיעים לכאן ומאשרים לכם את הכל או מאשרים לכם חלק.

משה גפני: הטענה שאומרת שביום למחרת הבחירות אין לכם כסף יורדת אם אנחנו מאשרים את זה עד יולי.

משה גפני: מה שנשאר לכם זה לבוא לפה ביולי.

דוד ביטן: כל התוספת מאושרת, למעט מאוגוסט עד דצמבר בשוטף.

אורלי עדס: זה לא מחולק לפי 12 חודשי עבודה.

אורלי עדס: הרוב זה פרוייקטלי.

אורלי עדס: אם יהיו בחירות בעוד שנה, כנראה שחצי מהפרויקטים לא ייעשו לבחירות הבאות.

משה גפני: למה?

משה גפני: את הפרויקטים מאשרים.

אורלי עדס: אתם משתקים את הוועדה לחצי השנה הקרובה.

דוד ביטן: את יכולה להביא את התוספת בחודש מרץ.

משה גפני: מי בעד אישור ההצעה הזאת, ירים את ידו?

משה גפני: מי נגד, מי נמנע?

משה גפני: אושר.

משה גפני: אישרנו את תקציב הבחירות כולל התוספות.

משה גפני: גם הפרויקטים מאושרים.

משה גפני: חלק מהשוטף לא מאושר, החלק מיולי.

דין ליבנה: אנחנו יכולים לדעת כמה?

משה גפני: אתם הכנתם את זה - אני יודע?

שגית אפיק: חצי מ-25 מיליון.

אורלי עדס: אתם מקבלים החלטה שאי אפשר ליישם.

אורלי עדס: אי אפשר להפריד את הסכומים.

אורלי עדס: איך אנחנו עובדים עד חודש יוני?

אורלי עדס: אי אפשר לתקצב ולהפריד את הסכומים בכל דבר.

דוד ביטן: לא נכון, ודאי שאפשר להפריד.

אורלי עדס: אני מזמינה אתכם לבוא ולעשות את החלוקה הזאת.

אורלי עדס: מדובר בעשייה שהיא שונה מדברים אחרים.

אורלי עדס: אני אשמח שהייעוץ המשפטי של ועדת הכספים ייחשב ויגיד מה כן ומה לא.

אורלי עדס: אני לא יודעת איזה סכום עומד לרשותי עד חודש יוני.

משה גפני: איזה סכום עומד לרשותך בשוטף עד דצמבר?

אורלי עדס: שום דבר, רק התקציב שמיועד לבחירות.

דין ליבנה: התקציב שמתבקש עכשיו הוא תוספת של שישים ושישה נקודה משהו מיליון.